Saca sal nét met Faul praat, nie met res | Netwerk24
Deur Johann de Jager 09 Desember 2019 17:34
Saca sê in verklaring baie dinge het onder die oë van die direkteure gebeur. Hulle het van baie geweet en sommige daarvan self gesteun.
Saca sê onder meer daar was berigte van onbeheerste besteding deur personeel en dat daar erken is dat ’n forensiese oudit nodig is.
Volgens die verklaring was daar die een skorsing na die ander van KSA-personeel, terwyl van die direkteure wat wel bedank het, finansiële- en bestuurskwessies daarvoor genoem het. Boonop het krieket sy grootste borgskap verloor.
“Ons is verstom dat die raad van direkteure wat midde die onstuimige tyd toe dit alles gebeur het aan die stuur was, nou weier om verantwoordelikheid te neem vir die diepe, diepe krisis waarin die spel hom bevind,” sê Tony
Irish, uitvoerende hoof van Saca.
Hy sê die direkteure blyk dit almal eens te wees oor die uitvoerende hoof Thabang Moroe se skorsing. Maar volgens hulle is dit net hy wat verantwoordelik gehou moet word.
Irish sê dat daar so desperaat vasgeklou word aan mag, is vir hom kommerwekkend.
“Die president en ander direkteure van die raad het inderdaad net soos die uitvoerende hoof die bekommernisse van Saca vir maande geïgnoreer.
“Formele en gedetailleerde briewe wat maande terug dateer, is nie net aan die uitvoerende hoof gestuur nie, maar ook aan die president en voorsitter van die finansiële komitee.
“Geen antwoorde op die briewe is ooit ontvang nie. Dit het gebeur lank voordat Saca sy hofsaak gemaak het.”
Die president en ander direkteure van die raad het inderdaad net soos die uitvoerende hoof die bekommernisse van Saca vir maande geïgnoreer.
Irish sê Saca se hofaansoek was aan die einde van
Mei en dat KSA gesloer het en eers in November daarop geantwoord het.
“Daar was in Augustus 2019 ’n kans om die hofsaak en die kwessie om die plaaslike herstrukturering by te lê en om na die finansiële bekommernisse te kyk.”
Hy wys daarop die KSA-president, Chris Nenzani, vise-president, Beresford Williams, sowel as die voorsitter van die finanskomitee en die oudit- en risikokomitee –
almal direkteure van die raad – was toe betrokke.
Irish sê Saca is bereid om met die waarnemende uitvoerende hoof Jacques Faul te beraadslaag, maar sal nie met ’n paneel onderhandel wat uit van die direkteure bestaan nie.
Hy het sy hoop uitgespreek dat Faul intussen ’n baie bekwame direkteur van krieket aanstel sodat hy kan begin om die beste professionele struktuur vir die Proteas daar te stel.
Meer oor: Tony Irish | Thabang Moroe | Krieket Suid-Afrika | Jacques Faul